Jabarkan Sejarah dari Sabah FM dalam bahasa melayu

Sejarah penyiaran di Sabah bermula pada tahun 1939 dengan ulasan selari perlumbaan kuda di Jesselton (sekarang Kota Kinabalu) yang dibuat dalam Bahasa Inggeris dan disiarkan melalui talian radio-telefon ke Sandakan. Radio telefon ini dikuasai  oleh Jabatan  Radio-Telegraf yang telah wujud sebelum tahun 1916.

Perkhidmatan siaran radio sepatutnya boleh dimulakan sebelum tahun lima puluhan tetapi tidak  ada siapa pun yang mahu atau berhak memulakannya. Atas inisiatif seorang jurutera Telekom, Mr. Bradley, beliau membuat percubaan siaran radio dari rumahnya sendiri sebagai studio dan memancarkannya dengan menggunakan alat pemancar yang terdapat di bangunan Pos dan Telegraf yang kebetulan terletak  dekat dengan rumahnya.

Siaran percubaan dari rumah Mr. Bradley  dikendalikan pada tengah hari dengan  menyiarkan  berita, kadangkala pengumuman  dan rencana mengenai perlumbaan kuda yang sememangnya amat diminati ramai. Walaupun masih  dalam percubaan sambutan orang ramai amat menggalakkan diukur dari segi permintaan Lesen Penerima Siaran yang perlu dibayar kepada Jabatan Pos dan Telegraf. Dalam tahun 1951 jumlah lesen yang dikeluarkan ialah  1,611 dan dalam tahun yang sama siaran percubaan ini dikendalikan dalam tiga bahasa iaitu Inggeris, Melayu dan Cina.

Rangkaian Satu (Bahasa Melayu, sekarang Sabah FM).

Rangkaian Kedua (Bahasa Inggeris dan Bahasa Cina, sekarang Sabah V FM).

Siaran radio dari rumah Mr. Bradley berkembang dengan pesatnya dan telah mendapat sokongan dari pihak pemerintah  British Jajahan Borneo Utara. Operasi penuh dimulakan dalam tahun 1952  dengan memperkenalkan rancangan-rancangan radio yang lebih tersusun dan secara tidak rasminya perkhidmatan ini dikenali sebagai Radio Sabah.

Rancangan-rancangan yang baru diperkenalkan ini dikelolakan oleh kakitangan Jabatan  Penerangan dan disiarkan oleh Jabatan Telekom. Kedua-dua jabatan telah bekerjasama iaitu Jabatan Penerangan menyediakan berita,  rancangan dan pengumuman sementara Jabatan Telekom mengendalikan bidang teknikalnya.

Pada 9 November 1955, perkhidmatan Radio Sabah telah dilancarkan secara rasminya serentak dengan perasmian bangunan sementara yang terletak di Bukit Brace berhampiran  dengan  menara jam di ibu negeri. Turut  dilancarkan ialah siaran  petang oleh Gabenor Jajahan Borneo Utara, Sir Roland Turnbull.  Ketika ini Radio Sabah dikendalikan dalam 4 bahasa iaitu Inggeris, Melayu, Cina dan Kadazan.

Rangkaian Satu (Bahasa Melayu, sekarang Sabah FM).

Rangkaian Kedua (Bahasa Inggeris, Bahasa Cina dan Bahasa Kadazan, sekarang Sabah V FM).

Perkhidmatan Radio Sabah terus berkembang apabila bangunan  tetap Wisma  Radio  siap  dibina  pada tahun  1962 yang  terletak  di Bukit  Nenas, Jalan Tuaran iaitu bangunan yang ada sekarang. Selepas Sabah merdeka melalui pembentukan  Malaysia pada 1963 Radio Sabah bertukar nama menjadi Radio Malaysia Sabah. Siaran  Radio bermula di bangunan baru ini pada 23 Jun 1963. Jabatan Penyiaran Malaysia kemudian berpisah dengan Jabatan  Penerangan  Malaysia pada 1964 di bawah naungan Kementerian Penerangan Persekutuan.

Sejak dari tarikh ini Jabatan Penyiaran telah menjadi sebuah agensi kerajaan yang amat berpengaruh di negeri ini. Perananya sebagai alat sebaran am kerajaan terbukti dari jumlah peruntukan wang yang besar bagi mengembang dan meluaskan kegiatan-kegiatannya di Sabah. Pembinaan stesen-stesen pemancar yang baru di tempat-tempat strategik di seluruh negeri meluaskan lagi pemancaran radio sejajar dengan pembangunan pesat di negeri ini.

Selari dengan perkembangan fizikal jabatan ini, perkembangan di bidang rancangan juga amat pesat. Ini dapat dilihat dari keupayaan 'output' pada kadar kiraan masa siaran dalam seminggu. Pada tahun 1955 masa siaran di udara hanya 15 jam seminggu berbanding dengan masa siaran yang ada sekarang iaitu Rangkaian Satu (siaran Bahasa Malaysia) 24 jam sehari atau 168 jam seminggu dan Rangkaian Kedua (siaran berbagai bahasa) juga 24 jam sehari. Rancangan-rancangan di awal lima puluhan dan enam puluhan merupakan 95 peratus bahan-bahan luar negeri (foreign transcription).

Rangkaian Satu (sekarang Sabah FM).

Rangkaian Kedua (sekarang Sabah V FM).

Pada keseluruhannya dasar rancangan Radio Malaysia Sabah adalah selaras dengan dasar Ibu Pejabat di Kuala Lumpur iaitu memberi khidmat kepada pendengar-pendengarnya imbangan rancangan yang sihat dari segi maklumat, pendidikan dan hiburan.

Sejak diwujudkan hingga sekarang perkhidmataan siaran dalam bahasa Melayu ini telah beberapa kali mengalami pertukaran nama. Bermula dengan Perkhidmatan Melayu bertukar kepada Rangkaian Nasional, kemudian bertukar lagi kepada Siaran Bahasa Malaysia. Sekarang ini berikutan penjenamaan semula, ia dikenali sebagai SABAH FM. Pemilihan nama baru itu adalah selari dengan perkhidmatan industri penyiaran bukan sahaja di peringkat nasional tetapi di peringkat global.

Pada awalnya, ibu pejabat siaran radio Sabah FM dipancarkan terus dari Bangunan RTM Sabah (kini ialah tapak Jabatan Audit Negara), Bukit Nanas, Jalan Tuaran Lama, Karamunsing, Kota Kinabalu dari 23 Jun 1963 sehingga 31 Disember 2011. Pada 1 Januari 2012, ibu pejabat siaran radio Sabah FM telah berpindah ke Kompleks Bersepadu Kementerian Komunikasi dan Digital di Jalan Lintas, Kepayan, Kota Kinabalu.

Siaran radio ini boleh mendengarkan di Sandakan FM, Tawau FM dan Keningau FM bermula setiap hari pada jam 7:00 malam hingga 5:50 pagi semasa tamat siarannya.